Guinea a ɔwɔ Ebibir Atɔree afamu bɛyɛɛ ɔman a otsia ebien wɔ Ebibiman asaasepɔn do a onya ne fahodzi fii Aborɔfo nhyɛdofo tum ase wɔ Ɔbɛsɛ 2, 1958 mu. Guinea ne fahodzi da nsew osiandɛ ɔpoow dɛ ɔnye French nhyɛdo aban no benya biribi yɛ na ɔfaa ne fahodzi a odzi mu a nna ɔyɛ dza odzi kan wɔ Ebibirmu ha ma aman nna wɔhyɛ French nhyɛdo amambu ase no.
Guinea hyɛɛ Frenchfo ase fi ber nna mfeha duakron no to kɔ n’ewiei, Ahmed Sekou Toure a nna ɔka eguadzifo nkabɔmu kuw ho na ɔbɔ hyew so wɔ amanyɛsɛm mu na odzii enyim wɔ Guinea ne fahodzi ne per no mu. Toure tseew amanyɛkuw Democratic Party of Guinea (Parti Démocratique de Guinée; PDG) wɔ afe 1947 mu a annkyɛr biara na onyaa Guinea mamfo hɔn ngyetomu na wɔtaa no ekyir so.
Afe 1956 mu no, Guinea toow amba a PDG dzii nkonyim soronko nna ɔyɛ nwanwa. Iyi ekyir no na kuw no hyɛɛ ase dɛ woreper fahodzi koraa efi France ase, na French mpanyimfo no amma hɔn aso wɔ dza wɔreper no ho. French aban no ma Guineafo akwanya dɛ wombu hɔn man, na wongyina hɔnho do wɔ French nkabɔmu (kuw a nna ɔhwɛ dɛ aman a France dzi hɔn do nyina bɛdze hɔnho mbom France bɛyɛ hɔn tsir ma wɔayɛ amanbu kor.) no mu, naaso PDG kuw no anngye annto mu na mbom wɔyɛɛ dɛ wɔbɔtow fahodzi ho egyinasi amba.
Fankwa 1958 mu no, egyinasi ambatow no kɔr do, na Guineafo no tow amba no nwanwa do dɛ wɔpɛ fahodzi. French aban no yii no nsordaafo na ne mpanyinfo nyinara fii Guinea dze kyerɛ dɛ wɔgye ambatow no nsunsuando no to mu, na ogyinaa iyi do daan tum no hyɛɛ Guinea man a wɔagye hɔn fahodzi no nsa.
Ahmed Sekou Toure bɛyɛɛ ɔmampanyin a odzi kan wɔ Guinea na amonmu no ara na ɔhyɛɛ ase dze ndzɛmba a ɔbɔboa ma mpontu aba guguu akwan mu. Ɔsanee nye Ebibiman ahorow no bi nyaa anyɛnkofa no mu yɛ dzen, nkanka hɔn a wɔwɔ Pan-Africa amandɔfo anamɔntu no mu no, na ɔbɛyɛɛ ɔkasafo ma Ebibiman koryɛ na pɛrpɛryɛ.
Guinea no pow a ɔpoow French nhyɛdo amambu na ɔper fahodzi-mu no hyɛɛ Ebibiman nkaa no nkuran dɛ wɔmper fahodzi a odzi mu koraa mfi hɔn nhyɛdo ewuranom hɔ. Guinea ne fahodzi no yɛɛ anamɔntu pa anamɔntu kɛse a nna ɔrokɔdo dɛ wɔreper fahodzi ama ebibiman no nyina no, na obuee kwan ma Ebibirmu aman ahorow pii ma wonyaa hɔn fahodzi na tum.
Ne tsia mu nye dɛ Guinea ne fahodzi bɛyɛ abakɔsɛm ma ɔman no na Ebibir asaasepɔn no nyinara. Ɔkyerɛɛ tum a ɔwɔ Ebibir amandɔ mu na nketse a Ebibifo sii dɛ wɔbɔko etsia aman afofor nhyɛdo amambu. Guinea ne fahodzi mperee ho dzin pa no tse hɔ bɛpem ndɛ, na no nkonyindzi no da ho ara hyɛ afofor nkuran wɔ hɔn wɔ abrabɔ, sikasɛm na amanyɛsɛm mu mpontu aperdzi mu wɔ Ebibirmu.
